Οι εκλογές σε Ελλάδα και Γαλλία προκάλεσαν ανησυχία στις διεθνείς αγορές
σημαντική πτώση στα Χρηματιστήρια της Ασίας οριακά κινήθηκαν σε Ευρώπη και Αμερική
Η αβεβαιότητα εντείνεται στις διεθνείς αγορές μετά τις εκλογές σε Ελλάδα και Γαλλία, οι οποίες προκάλεσαν ανησυχία για το μέλλον των προγραμμάτων λιτότητας που έχουν δρομολογηθεί για την διάσωση των υπερχρεωμένων ευρωπαϊκών κυβερνήσεων και των οικονομιών τους. Οι χρηματιστηριακοί δείκτες στην Ασία σημείωσαν σημαντική πτώση, με τον Νίκκεϊ να κλείνει μειωμένος κατά 2,8% και τον Χανγκ Σεν στο Χονγκ Κονγκ κατά 2,6%. Το Χρηματιστήριο της Αθήνας σημείωσε πτώση 7 ποσοστιαίων μονάδων, μετά τις εκλογές στην Ελλάδα από τις οποίες δεν προέκυψε άμεσος σχηματισμός νέας κυβέρνησης. Οι χρηματιστηριακοί δείκτες στις ΗΠΑ κινούνται οριακά με τις περισσότερες μετοχές να βρίσκονται στα επίπεδα που έκλεισαν την Παρασκευή. Πάντως μετά την αρχική πτώση τα χρηματιστήρια σε Παρίσι και Φρανκφούρτη έκλεισαν με άνοδο. Η αξία του ευρώ έναντι του δολαρίου υποχώρησε κάτω από το 1,30 αλλά αργότερα ανέκαμψε ελαφρά. Με τους έλληνες ψηφοφόρους να μοιράζουν τις ψήφους τους σε μια ευρεία γκάμα πολιτικών παρατάξεων οι επενδυτές άρχισαν να πουλάνε τις μετοχές που διέθεταν στο Χρηματιστήριο της Αθήνας. Ο οικονομικός αναλυτής Πλάτων Μονόκρουσος ανέφερε ότι η πολιτική αβεβαιότητα επηρέασε έντονα τις αγοραπωλησίες χρηματιστηριακών τίτλων. Όπως είπε ο έλληνας οικονομικός αναλυτής: «το χρηματιστήριο σήμερα ξεκίνησε πτωτικά με τις μεγαλύτερες πιέσεις να τις δέχονται οι τράπεζες. Αυτή προφανώς είναι μια αντίδραση στην αβεβαιότητα που προέκυψε από το εκλογικό αποτέλεσμα». Στην Γαλλία ο νέος Πρόεδρος, Φρανσουά Ολάντ, έχει υποσχεθεί να αντιδράσει στα προγράμματα λιτότητας που προωθεί η Γερμανία και έχει ζητήσει μεγαλύτερη φορολόγηση των πλουσίων και μέτρα που θα προωθήσουν την οικονομική ανάπτυξη.